STADIUL ACTUAL AL APLICĂRII REGLEMENTĂRILOR REFERITOARE LA ACCESUL CETĂŢENILOR LA 

DOSARELE FOSTELOR SERVICII SECRETE

 

 

După căderea comunismului şi destrămarea “lagărului socialist”, unul dintre criteriile după care instituţiile europene au evaluat democratizarea ţărilor în cauză a fost şi deconspirarea serviciilor secrete în ceea ce priveşte cea mai controversată dimensiune a lor, şi anume aceea de poliţie politică.

Dintre toate ţările fostului bloc socialist, situaţia cea mai clară a avut-o Germania de Est, care, devenind parte integrantă a unui stat-pivot al structurilor occidentale, a fost supusă, încă din anul 1990, unui proces viguros de epurare prin care se urmărea înlăturarea din structurile politice şi economice importante a tuturor celor care au colaborat sau au activat în cadrul serviciilor secrete răsăritene.

În ceea ce priveşte celelalte state, incertitudinea şi confuzia care domnea în sistemul relaţiilor internaţionale, precum şi "vitezele" variate cu care se desfăşura democratizarea au permis o recristalizare a structurilor legate de vechile regimuri politice, întârziindu-se, astfel, deconspirarea poliţiei secrete.

Un rol important în procesul de deschidere şi studiere a arhivelor fostelor servicii secrete, proces declanşat la nivelul fostelor state comuniste, l-a avut Conferinţa internaţională privind deschiderea arhivelor (ICA), care a avut loc la Belgrad în anul 1993.

Experţii ICA au realizat un proiect de acţiune în acest sens care poate conduce, pe de o parte la cunoaşterea şi explicarea activităţilor regimurilor opresive instaurate nu doar în Europa de Est, iar pe de altă parte la crearea unei baze de date internaţională, sursă importantă de informaţii pentru istorici, jurnalişti, sociologi şi alţi oameni de ştiinţă. Proiectul, finanţat de UNESCO, are ca scop salvarea de la distrugere a arhivelor fostelor regimuri comuniste, informarea publicului larg privind situaţia care a stat la baza creării şi dezvoltării acestor regimuri şi cunoaşterea valorii documentare de excepţie a unor dosare întocmite în perioada 1944-1989. 

Pentru activitatea de documentare, experţii ICA au distribuit oficialilor unor state câteva chestionare privind situaţia arhivelor, constatându-se că o mare parte a arhivelor de dată recentă fuseseră distruse. De asemenea, au fost realizate o serie de studii care au avut ca teme: metodele de conservare a arhivelor, recompensarea şi reabilitarea victimelor regimurilor opresive, prezentarea de către mass-media a principalelor concluzii desprinse de istorici din analiza unor dosare. 

Pe parcursul reuniunii au fost semnate unele documente importante cu aplicaţii practice pentru gestionarea, cercetarea, manevrare şi arhivarea dosarelor fostelor poliţii politice comuniste: "Principiile de bază privind manevrarea documentelor aparţinând regimurilor represive" şi "Codul de etică al arhivelor". 

 

■ CEHIA

 

Ministerul ceh de Interne a lansat, în vara anului 2001, o vastă operaţiune de deconspirare a foştilor agenţi ai poliţiei secrete comuniste (StB), care, la începutul anilor '90, au intrat în posesia unor atestate care infirmă colaborarea lor cu aripa militară a acestei structuri. Această operaţiune a vizat circa 400000 de persoane şi s-a derulat, potrivit Ministerului de Interne, pe parcursul câtorva luni. Autorităţile cehe au demonstrat existenţa a 114 atestate de acest tip, ceea ce a condus la faptul că unele persoane au putut să-şi ascundă trecutul în serviciul securităţii comuniste, o comisie specială fiind însărcinată să reexamineze alte 150000 de dosare aparţinând serviciilor de contraspionaj militar. 

La 15 martie 2002, Preşedintele Vaclav Havel a promulgat Legea privind accesul cetăţenilor la dosarele aparţinând fostei poliţii politice cehe StB. Legea permite cetăţenilor cu vârsta peste 18 ani să solicite studierea dosarelor proprii întocmite de această instituţie anterior anului 1989. Excepţie fac de la această regulă dosarele care pot aduce atingere siguranţei naţionale a statului şi dosarele aparţinând cetăţenilor străini. 

Potrivit legii, Ministerul Apărării şi Ministerul de Interne au atribuţii în clasificarea şi sistematizarea dosarelor fostei poliţii politice. De asemenea, legea stipulează că noua instituţie creată pentru verificarea dosarelor - Institutul pentru Documentare privind Regimul Totalitar - va reglementa accesul cetăţenilor la propriile dosare şi va asigura transparenţa acestui proces. Totodată, specialiştii Institutului, creat după modelul german al Oficiului Gauck, trebuie să întocmească periodic rapoarte privind activitatea desfăşurată de regimul comunist. 

Se estimează că în perioada 1989 - 2002 au fost distruse două treimi din dosarele fostei poliţii politice. 

 

■ GERMANIA

 

Serviciul Securităţii Statului, serviciul secret al Germaniei de Est, a avut de-a lungul timpului un număr de peste 91000 de angajaţi permanenţi şi peste 174000 de colaboratori neoficiali, (raport: 1 colaborator/62 de cetăţeni).

Dosarele acestui serviciu represiv, deschise în baza legii adoptate în decembrie 1991, au fost clasificate în baza unor criterii obiective, fiind luate în considerare consecinţele juridice şi politice ale acestei acţiuni: numele victimelor care au avut de suferit, numele torţionarilor, acţiuni desfăşurate, etc.

Au existat numeroase obiecţii şi rezerve privind păstrarea, manipularea şi protejarea acestei arhive, reprezentanţii societăţii civile apreciind că, în pofida eventualei degradări, studierea acesteia poate conduce la înţelegerea mecanismelor de funcţionare ale regimurilor dictatoriale, la cunoaşterea paginilor istoriei Germaniei şi a eroilor ţării. Astfel, pe lângă accesul liber al cetăţenilor gemani la propriul dosar întocmit de STASI pe baza anchetelor informative directe/secrete şi a supravegherii, Comisia Federală (cunoscută sub titulatura de Oficiul Gauck) permite accesul la dosarele arhivei, cu anumite restricţii, jurnaliştilor, istoricilor şi cercetătorilor. Aceştia pot studia listele cu agenţii şi colaboratorii poliţiei secrete precum şi alte dosare care nu conţin date cu caracter personal. 

De la reunificarea celor două Germanii, Comisia Federală, care are 14 oficii pe întreg teritoriul ţării, primeşte zilnic câteva sute de solicitări pentru studierea dosarelor, activitatea acesteia preconizându-se a se încheia în anul 2007. 

În aprilie 2000, Guvernul Germaniei a obţinut din partea CIA copii ale tuturor documentelor operaţiunilor executate de cetăţeni străini pe teritoriul Germaniei de Est. De asemenea în aceeaşi perioadă, Comisia Federală a pus la dispoziţia Avocatului Poporului colecţia de documente privind activitatea fostului Serviciu al Securităţii Statului al Republicii Democrate Germane.

Au fost reconstituite aproximativ 170000 de file aparţinând poliţiei politice est-germane care au fost distruse în perioada 1990-1991. De asemenea, după 6 ani de muncă a fost descifrat codul de criptare SIRA al arhivei Diviziunii de Informaţii a STASI, aceasta cuprinzând lista agenţilor care au desfăşurat activităţi pe întreg globul.

 

■ BULGARIA

 

Legea privind accesul la documentele fostei securităţi a statului, adoptată la sfârşitul anului 1996, prevede că victimelor represiunii comuniste li se garantează accesul la dosarele şi înregistrările personale. De asemenea, potrivit prevederilor legii, candidaţii la funcţii publice sunt verificaţi pentru a se stabili eventuala lor apartenenţă la fosta poliţie politică sau colaborarea cu aceasta. (Potrivit vice-premierului în exerciţiu în septembrie 1997, Veselin Metodiev, Legea privind accesul la dosarele fostei poliţii secrete comuniste nu a putut fi pusă în aplicare timp de un an deoarece s-a constatat distrugerea a aproximativ 133000 de dosare din cele 280000 înregistrate în arhiva Ministerului de Interne).

Articolul 7 al legii prevede că fiecare cetăţean bulgar poate trimite o solicitare scrisă pentru studierea propriului dosar Ministerului de Interne. Dacă în urma verificărilor preliminare se constată că există date privind solicitantul, Ministerul de Interne autorizează accesul la informaţiile cerute (art.8) şi stabileşte data şi locul când se poate realiza acest lucru.

Statisticile asociaţiilor şi organizaţiilor neguvernamentale care monitorizează acest proces evidenţiază faptul că în perioada 1997-1999 au existat 471 de cazuri în care a fost respins accesul la dosare (dintre care 251 din partea autorităţilor centrale şi 71 din partea autorităţilor locale). 

Comisia pentru studierea dosarelor fostei poliţii secrete din Bulgaria anunţa, în vara anului 2001, că cel puţin 55 de membri, inclusiv 2 foşti premieri ai celor nouă guverne care s-au aflat la conducerea Bulgariei de la căderea comunismului, au fost agenţi sau colaboratori ai serviciilor secrete comuniste. Metodi Andreev, preşedintele Comisiei pentru studierea dosarelor fostei poliţii secrete, a dat publicităţii un raport care conţinea numele a 10 miniştri şi a 34 de miniştri adjuncţi, preşedinţi de agenţii şi comitete guvernamentale, consilieri, despre care s-a descoperit că există "dovezi incontestabile" că au colaborat cu serviciile secrete comuniste. În acelaşi timp, alte 11 nume vor fi păstrate secrete, în temeiul unor rapoarte ale responsabililor serviciilor speciale actuale.

Comisia a mai constatat că sunt implicate în activităţi de poliţie politică numele altor 66 de membri din guvern, găsite în arhive, dar fără să existe dovezi "incontestabile" ale colaborării acestor persoane şi, de aceea, aceste nume nu au fost date publicităţii. Potrivit legii, dacă nu sunt găsite declaraţii sau informaţii scrise de mână sau chitanţe ale remuneraţiilor primite, colaborarea persoanei nu se consideră ca fiind dovedită.

Anterior, în mai 2001, Comisia anunţase că cel puţin 57 de deputaţi ai celor patru legislaturi (parlamente) bulgare care au funcţionat după noiembrie 1989 au fost agenţi sau colaboratori ai serviciilor de spionaj şi contraspionaj civil şi militar sau ai poliţiei politice. Numele altor 72 de foşti deputaţi figurează în dosare, dar colaborarea lor nu a fost dovedită.

Înaintea alegerilor legislative din 17 iunie 2001, comisia a anunţat că 112 dintre cei 5410 candidaţi au colaborat cu serviciile secrete comuniste, în timp ce numele altor 155 sunt citate în arhive, fără a exista însă dovezi suficiente. 

La 24 aprilie 2002, Parlamentul bulgar a adoptat Legea informaţiilor clasificate care interzice, printre altele, accesul cetăţenilor la dosarele fostei poliţii politice comuniste. Informaţiile considerate sensibile pentru apărarea şi securitatea statului, precum şi cele care pot aduce atingere strategiei de politică externă şi intereselor economice ale Bulgariei sunt clasificate pe o perioadă de 30 de ani. Accesul la această categorie de informaţii este permis numai preşedintelui ţării, primului-ministru şi preşedintelui Parlamentului.

Legea informaţiei clasificate prevede dizolvarea comisiei formate cu un an în urmă, care a publicat deja numele agenţilor şi colaboratorilor serviciilor de spionaj şi contraspionaj civil şi militar ce au ocupat funcţii în guvernele postcomuniste, au fost parlamentari după 1989 sau au candidat la ultimele alegeri legislative şi prezidenţiale.

Potrivit liderilor bulgari, adoptarea acestei legi reprezintă un pas important necesar integrării ţării în structurile NATO. Forţele politice de dreapta apreciază că aplicarea acestei legi va conduce la accesul foştilor colaboratori ai poliţiei politice la informaţii cu caracter confidenţial precum şi la eventualele informaţii clasificate ale Alianţei Nord-Atlantice. 

Pe lângă legile prezentate mai sus, în Bulgaria este în vigoare Decretul 139/21 iulie 1992 privind reabilitarea persoanelor care au fost supuse actelor represive în perioada 12 septembrie 1944 - 10 noiembrie 1989. 

■ UNGARIA 

 

Deşi au existat două proiecte de lege a lustraţiei, unul elaborat de Alianţa Democraţilor Liberi - septembrie 1990, cealalt elaborat de Guvern - mai 1991, nici unul dintre ele nu a intrat rapid în discuţia Parlamentului Ungariei. Cu toate acestea, începând din noiembrie 1990, Comisia parlamentară pentru Securitate Naţională a început verificarea dosarelor rămase de la fosta poliţie politică. 

Abia în anul 1994, prin decizia Curţii Constituţionale nr. 60/94 se recunoştea faptul că activitatea liderilor politici şi a funcţionarilor publici constituie date de interes public şi nu pot fi clasificate ca secrete de stat. Astfel, după alegerile parlamentare din 1994, este adoptată Legea lustraţiei (Legea XXIII/1994) care vizează doar activitatea membrilor noului Parlament; legea va rămâne în vigoare până la 30 iunie 2004. 

Art. 25/G al Legii lustraţiei, amendate în anul 1996, garantează dreptul de acces al cetăţenilor la propriile dosare întocmite de fosta securitate (Serviciul III/III) şi care sunt analizate de Institutul de Istorie, instituţia care stochează şi gestionează arhiva din anul 1996. Arhiva cuprinde aproximativ 100000 de dosare din care peste 60000 au fost întocmite în anul 1989.

Nu au acces la dosare cetăţenii maghiari care au emigrat, etnicii maghiari care locuiesc în afara graniţelor Ungariei şi cetăţenii de altă naţionalitate care au avut legături cu etnici maghiari şi au fost supravegheaţi de fosta poliţie politică. Potrivit art.25/A al Legii lustraţiei, Institutul de Istorie deţine baza de date a Serviciul III/III, a Ministerului de Interne, a Ministerului Apărării şi a altor servicii secrete. Persoanele care solicită accesul la paginile personale pot solicita modificarea/corectarea datelor existente în dosare, acestea rămânând împreună cu înregistrările iniţiale în posesia Institutului de Istorie, dar nu pot afla numele informatorilor/agenţilor (similar situaţiei din Polonia). De la 30 iunie 2000, orice persoană fizică poate solicita, cu anumite restricţii, ştergerea dosarelor personale procesate de Institutul de Istorie. 

Interesant este faptul că, din anul 1994 şi până în anul 1997 doar 34 de persoane au solicitat aprobarea Institutului de Istorie pentru studierea dosarelor personale întocmite de fosta poliţie politică maghiară.

Luând cuvântul în Parlamentul de la Budapesta, premierul ungar, Peter Medgyessy, a propus la 19 iunie 2002, modificarea în procedură de urgenţă a legislaţiei actuale, astfel încât să se permită publicarea numelor tuturor informatorilor care au desfăşurat activităţi în cadrul Serviciului III/III. 

Până acum, identitatea informatorilor sau a persoanelor care aveau acces la rapoartele acestora erau făcute publice în Ungaria numai în cazuri excepţionale şi numai atunci când erau implicaţi politicieni sau alte personalitaţi publice. 

Peter Medgyessy a afirmat că doreşte ca legea să permită dezvăluirea numelor membrilor serviciilor de informaţii, contrainformaţii şi ai serviciilor secrete militare din perioada regimului comunist, dacă aceştia sunt încă persoane publice. 

Primul ministru ungar a mai precizat că a obţinut din partea Ministerului de Interne permisiunea de a face public faptul că între anii 1977-1982 a fost ofiţer de contrainformaţii, calitate în care a avut sarcina de a preveni accesul spionilor străini la documente secrete şi de a zădărnici acţiunile de impiedicare a aderării Ungariei la FMI. Şeful guvernului ungar a ţinut să facă diferenţa între calitatea de ofiţer de contrainformaţii şi agent secret. "A fi ofiţer de contrainformaţii nu este acelaşi lucru cu a fi agent, cu a fi turnător" - a accentuat Peter Medgyessy, adăugând, în acest context, că "această meserie străveche, care constă în culegerea de informaţii şi activităţi de contrainformaţii, este practicată de cei care servesc interesele patriei". 

 

■ POLONIA

 

Urmare a unei legi adoptate în anul 1998 de către coaliţia de centru-dreapta care se afla la putere, s-a înfiinţat Curtea de Verificare însărcinată cu analizarea declaraţiilor date de 23500 de procurori, judecători, avocaţi, înalţi funcţionari şi alte personalităţi publice privind legăturile pe care le-au avut cu fostele servicii de informaţii. 

Efectele legii privind accesul la dosarele fostei poliţii secrete s-au făcut simţite aproape imediat. La începutul lunii martie 1999 a fost dată publicităţii prima listă, de la căderea regimului comunist, cu 25 de funcţionari şi personalităţi publice care au lucrat pentru siguranţa comunistă sau au colaborat cu aceasta. La jumătatea aceleiaşi luni, a fost dată publicităţii o a doua listă cu numele a 26 de procurori şi avocaţi care au recunoscut că au colaborat cu serviciile secrete ale fostului regim comunist polonez, (16 dintre aceste persoane au recunoscut că au fost angajate de fosta poliţie secretă, SB -Sluzba Bezpieczenstwa).

La 20 mai 1999, Parlamentul polonez a adoptat un amendament la Legea lustraţiei prin care se permite accesul angajaţilor Biroului Procurorului cu atribuţii în acest domeniu la arhiva fostei poliţii politice comuniste, până atunci accesul la dosare fiind permis doar angajaţilor Ministerului de Interne şi celor ai Direcţiei pentru Securitatea Statului. 

La începutul anului 2000, Comisia pentru Investigarea Crimelor împotriva Naţiunii Poloneze a fost transformată în Institutul pentru Memoria Naţională. În iunie 2000, Parlamentul polonez a adoptat o hotărâre prin care se aprobă preluarea de către Institut a arhivelor fostelor servicii secrete. De asemenea, misiunea Institutului a fost extinsă la cercetarea crimelor naziste şi a holocaustului. Una dintre secţiile Institutului are ca obiectiv cercetarea crimelor comise de regimul comunist în perioada 1944-1989 şi iniţierea de consultări pe teme juridice cu tribunalele şi cu celelalte instituţii cu atribuţii similare. 

Contrar metodelor de activitate adoptate de oficiul german care gestionează arhiva STASI, Institutul polonez nu va face public numele agentului/informatorului, filele dosarelor fiind obturate în zonele în care sunt scrise respectivele nume. Dacă solicitantul doreşte totuşi aflarea acestor nume, acest fapt va face obiectul unei alte solicitări scrise. Potrivit prevederilor legii, Institutul polonez va aproba deschiderea dosarelor doar în situaţia persoanelor care au fost judecate şi condamnate de regimul comunist. Rezolvarea solicitării trebuie să se producă într-un interval de timp de 6 luni de la depunerea ei. 

În prima săptămână de activitate a Institutului, aproximativ 5000 de polonezi au solicitat obţinerea aprobării pentru studierea dosarului. În Germania, în primii doi ani de funcţionare a Oficiului Gauck, un număr de 860000 de persoane au obţinut aprobarea de studiere a dosarelor, până în anul 1997 numărul acestora atingând cifra de 3,4 milioane. 

În aprilie 2002, Institutul pentru Memoria Naţională a făcut publice primele studii şi cercetări privind activitatea fostelor servicii secrete. Temele prezentate cuprind selecţii privind activitatea desfăşurată de aparatul comunist represiv împotriva postului de radio "Europa Liberă", documente privind direcţiile propagandei desfăşurate de posturile de radio poloneze, note informative privind popularitatea postului de radio "Europa Liberă" în statele blocului socialist. 

 

■ MACEDONIA

 

Potrivit Legii adoptate de Parlamentul ţării în anul 1999, dosarele fostelor servicii secrete, listele cu informatori ai acestora şi dosarele cu valoare istorică deosebită sunt arhivate sub administrarea Ministerului de Interne şi nu pot fi făcute publice. 

 

■ ALBANIA

 

Organizaţiile pentru apărarea drepturilor omului au acuzat liderii albanezi că nu au respectat prevederile Legii 8001/22 septembrie 1995 privind interdicţia numirii în funcţii administrative sau în sistemul judiciar a persoanelor care au iniţiat sau executat crime pe motive politice, religioase şi ideologice pe perioada dominaţiei comuniste; legea a fost în vigoare până la 31 decembrie 2001. În prezent nu există alte prevederi legislative care să reglementeze accesul la arhivele fostei poliţii politice comuniste. 

 

■ LITUANIA

La 8 februarie 2000, Parlamentul Lituaniei a hotărât înfiinţarea unei Comisii care să aibă ca obiect de activitate întocmirea unor liste cu persoanele care au colaborat cu KGB-ul. De la această dată, toţi cetăţenii Lituaniei trebuiau, ca într-o perioadă de 6 luni, să declare în scris respectivei comisii dacă au colaborat sau nu cu instituţia sovietică, după aceea, persoanele care au avut legături cu KGB-ul fiind obligate să se prezinte în faţa Comisiei pentru a detalia activitatea pe care a desfăşurat-o anterior anului 1990. 

 

■ ESTONIA

 

În anul 1995, Parlamentul Estoniei a adoptat o lege prin care cetăţenii ţării sunt obligaţi să-şi declare într-o perioadă de un an eventuala colaborare cu fostele servicii secrete. Informaţiile obţinute sunt confidenţiale şi nu pot fi făcute publice. Potrivit unui membru al Parlamentului estonian, acţiunea s-a dovedit un succes, fiind înregistrate un număr de aproximativ 1000 de declaraţii. 

 

 ■ IUGOSLAVIA

 

Hotărârea adoptată de Guvernul Iugoslaviei la 22 mai 2001 privind informaţiile clasificate nu a cuprins prevederi privind accesul cetăţenilor la bazele de date ale serviciilor secrete care au funcţionat pe teritoriul ţării. Protestele opiniei publice au condus la modificarea acestei hotărâri chiar înainte de intrarea lui în vigoare la 31 mai 2001. Potrivit acestei hotărâri, cetăţenii sârbi pot solicita şi consulta dosarele personale aflate în arhiva Serviciului Securităţii Statului la capitolul "inamic intern". Serviciul Securităţii Statului (RDB) a anunţat oficial la 18 iunie 2001 că este pregătit pentru demararea procesului de studiere a dosarelor existente din timpul regimului fostului preşedinte Slobodan Miloşevici.

În aceeaşi perioadă, la Belgrad a avut loc o conferinţă privind accesul la dosarele întocmite de serviciile secrete. Participanţii la lucrări au semnalat faptul că cetăţenii sârbi nu cunosc codificările şi clasificările interne ale RDB-ului, nu cunosc faptul că anumite dosare au fost arhivate sub clasificări care fie nu au legătură cu realitatea, fie au denumiri generale (partide politice, organizaţii neguvernamentale, companii, demonstraţii, etc.), că alte servicii de informaţii obţin încă dosare de la această sursă.

Centrul de Acţiune Anti-Război, organizatorul conferinţei, a prezentat un proiect de lucru pentru deschiderea arhivelor serviciilor secrete comuniste la începutul anului 2002. Liderii Centrului au scos în evidenţă faptul că cetăţenii sârbi trebuie să aibă dreptul să studieze nu doar dosarele deţinute de RDB, ci şi pe acelea întocmite de fosta poliţie politică sârbă, de serviciile de informaţii militare sau de alte servicii de informaţii. Organizatorii conferinţei au solicitat ca prevederile Legii lustraţiei să fie reformulate periodic în conformitate cu rezultatele obţinute în cadrul acţiunii de deconspirare a membrilor poliţiei politice. Ei au apreciat că aceste lucruri trebuie realizate în conformitate cu normele unei societăţi democratice, cu respectarea drepturilor şi libertăţilor fundamentale ale omului şi prin cooperarea tuturor factorilor implicaţi: Parlament, Ministerele de Interne, Externe, Justiţie, Apărare, societatea civilă şi ONG-uri.

La 19 aprilie 2002, Parlamentul Serbiei a adoptat legea privind înfiinţarea Agenţiei de Informaţii şi Securitate prin transformarea Serviciului de Securitate al Statului în urma desprinderii sale din structura Ministerului de Interne. Această nouă instituţie va funcţiona în mod autonom, sub control civil, în conformitate cu actele semnate de statul sârb pentru admiterea sa în cadrul Consiliului Europei şi va gestiona arhiva fostelor servicii secrete.

 

■ ROMÂNIA 

 

Consiliul Naţional pentru Studierea Arhivelor Securităţii (CNSAS), înfiinţat în anul 1999, funcţionează în baza dispoziţiilor art. 7-20 ale Legii 187/1999 privind accesul la propriul dosar şi deconspirarea securităţii ca poliţie politică, fiind o autoritate autonomă a Administraţiei Publice Centrale care îşi desfăşoară activitatea sub controlul Parlamentului României.

Deşi CNSAS a solicitat un acces nelimitat la baza de informaţii a SRI, abia în vara anului 2000 membrii CNSAS au semnat un protocol de colaborare cu instituţia care deţine arhivele solicitate. Raportul de activitate al CNSAS pentru perioada 2000-2002 evidenţiază faptul că, timp de doi ani, deşi nu s-a remarcat prin dezvăluiri spectaculoase, CNSAS a avut de analizat un număr de aproximativ 15000 de dosare.

Analizele publicate în Revista Română de drepturile Omului scot în evidenţă anumite deficienţe ale Legii 187/1999, dintre care se disting câteva aspecte de tehnică legislativă şi chestiuni de fond ale legii. Aceste chestiuni privesc: limitele accesului la propriul dosar, termenul de rezolvare al solicitării, categoriile de agenţi şi colaboratori ai Securităţii, agenţii acoperiţi şi colaboratorii acestora, gestionarea arhivelor şi definirea procedurilor prin care sunt făcute publice numele agenţilor/colaboratorilor.

Deşi în primul an de funcţionare a CNSAS au fost adoptate Regulamentul de organizare şi funcţionare şi Protocolul de colaborare cu SRI, se apreciaază că deficienţelor de organizare a activităţii Colegiului li se adaugă erorile de aplicare a legii. Potrivit lui I. Borza, legea 187/1999 poate influenţa societatea românească în ansamblu fie funcţionând ca o balanţă morală a individului, fie acţionând ca o lege "ascunsă" a lustraţiei pentru electorat.

Potrivit biroului de presă al SRI, conducerea Serviciului Român de Informaţii evaluează periodic modul de aplicare al Legii 187/1999 şi stadiul obligaţiilor ce revin SRI. În acest sens, au fost predate CNSAS o serie de documente referitoare la înfiinţarea şi evoluţia Ministerului de Interne şi a Securităţii, dosare de problemă ca: "Eterul - Radio Europa Liberă", "Presa Centrală", "Mişcarea de rezistenţă Anticomunistă", "Cooperativizarea Agriculturii", "Partide Politice Burgheze" precum şi Colecţia de manuscrise confiscate de Securitate şi care însumează aproximativ 60000 de pagini.

Procesul de predare a arhivei va continua până la transferarea întregului volum de documente al fostei Securităţi (12000 m.l. de arhivă), cu excepţia acelora care privesc siguranţa naţională. 

